b'\n_START_ARTICLE_\nLedene steze\n_START_SECTION_\nZgodba\n_START_PARAGRAPH_\nIrving \xc2\xbbIrv\xc2\xab\xc2\xa0Blitzer je nekdanji ameri\xc5\xa1ki \xc5\xa1portnik, dvakratni zmagovalec v bobu na Zimskih olimpijskih igrah 1968, ki je ponovno zmagal v dveh disciplinah na Zimskih olimpijskih igrah 1972, a je bil zaradi goljufanja diskvalificiran. Osramo\xc4\x8den se je upokojil, preselil na Jamajko in je zdaj debelu\xc5\xa1en mo\xc5\xbeakar srednjih let, ki dela kot pobiralec stav. K njemu pristopi teka\xc4\x8d Derice Bannock, ki se ni uspel kvalificirati za nastop na Poletnih olimpijskih igrah 1988, ker ga je spotaknil drug tekmovalec. Z njim je prvak v potiskanju vozi\xc4\x8dkov Sanka Coffie in skupaj ga posku\xc5\xa1ata prepri\xc4\x8dati, da bi bil trener jamaj\xc5\xa1ke ekipe v bobu na Zimskih olimpijskih igrah 1988. Pridru\xc5\xbei se jim \xc5\xa1e Yul Brenner, ki ga je prav tako spotaknil nasprotnik v kvalifikacijah za OI 1988 in po\xc4\x8dasi jim uspe prepri\xc4\x8dati Blitzerja, da vodi projekt. Pri\xc4\x8dnejo s trimese\xc4\x8dnim treningom, za katerega sprva ka\xc5\xbee, da bo polomija, a se vsi vendarle privadijo na \xc5\xa1port. Ko s te\xc5\xbeavo pridobijo \xc5\xa1e sponzorja, odpotujejo v Calgary._NEWLINE_Tam jih ostali tekmovalci poni\xc5\xbeujejo in \xc5\xa1ikanirajo. Nastop prvega dne je polomija in ekipa kon\xc4\x8da na zadnjem mestu. V drugem nastopu se izka\xc5\xbeejo bolje in se z dobrim \xc4\x8dasom uvrstijo na osmo mesto. Finalni nastop pri\xc4\x8dnejo odli\xc4\x8dno in sprva ka\xc5\xbee, da bodo podrli svetovni hitrostni rekord, a se jim tik pred ciljem odlomi drsalka in njihov bob se prevrne. Kljub polomu ekipa pobere bob in ga nese \xc4\x8dez ciljno \xc4\x8drto ob vedno mo\xc4\x8dnej\xc5\xa1em aplavzu gledalcev._NEWLINE_Ekipa se po tej izku\xc5\xa1nji po\xc4\x8duti dovolj zrelo, da ponovi nastop \xc5\xa1tiri leta kasneje. Epilog naka\xc5\xbee, da so se vrnili na Jamajko kot heroji in so bili na naslednjih Zimskih olimpijskih igrah obravnavani kot enakovredni nasprotniki.\n_START_SECTION_\nPrimerjava z resni\xc4\x8dnimi dogodki\n_START_PARAGRAPH_\nFilm je navdihnil resni\xc4\x8dni debitantski nastop jamaj\xc5\xa1ke ekipe na OI 1988, kjer je ekipa s te\xc5\xbeavo pridobila sponzorja in se je v enem od nastopov res ponesre\xc4\x8dila, tu pa se podobnost z resni\xc4\x8dnimi dogodki kon\xc4\x8da. Vse osebe so izmi\xc5\xa1ljene; v resni\xc4\x8dni ekipi ni sodeloval noben \xc5\xa1printer, imela pa je ve\xc4\x8d trenerjev, noben od katerih ni bil obto\xc5\xbeen nikakr\xc5\xa1nega goljufanja na predhodnih olimpijskih igrah. Ameri\xc5\xa1ka ekipa od OI 1948 do leta 1993, ko je film iz\xc5\xa1el, ni zmagala v bobu na olimpijskih igrah. Dvakratni prejemnik zlate medalje na OI 1968 je bil italijan Eugenio Monti._NEWLINE_V filmu je tekmovanje sestavljeno iz treh spustov, v resnici pa se tekmuje dvakrat, na dva zaporedna dneva. V filmu se ekipa ponesre\xc4\x8di med finalnim nastopom, v katerem je bila tik pred postavitvijo svetovnega hitrostnega rekorda, in nato nese svoj bob \xc4\x8dez ciljno \xc4\x8drto. V resnici se je nesre\xc4\x8da zgodila \xc5\xbee pred finalom (zaradi \xc4\x8desar je bila ekipa diskvalificirana), po vmesnih \xc4\x8dasih so bili uvr\xc5\xa1\xc4\x8deni okrog desetega mesta. Tekmovalci so nato potiskali bob do konca steze.'